Document ID: 32005R1238

ΚΑΝΟΝΙΣΜΌΣ (ΕΚ) αριθ. 1238/2005 ΤΗΣ ΕΠΙΤΡΟΠΉΣ
της 28ης Ιουλίου 2005
για την τροποποίηση του κανονισμού (ΕΚ) αριθ. 85/2004 για τον καθορισμό της εμπορικής προδιαγραφής που εφαρμόζεται στα μήλα
Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,
Έχοντας υπόψη:
τη συνθήκη για την ίδρυση της Ευρωπαϊκής Κοινότητας,
τον κανονισμό (ΕΚ) αριθ. 2200/96 του Συμβουλίου, της 28ης Οκτωβρίου 1996, περί κοινής οργανώσεως της αγοράς στον τομέα των οπωροκηπευτικών (1), και ιδίως το άρθρο 2 παράγραφος 2,
Εκτιμώντας τα ακόλουθα:
(1)
Ο κανονισμός (ΕΚ) αριθ. 85/2004 της Επιτροπής (2) προβλέπει ιδίως μείωση του ελάχιστου μεγέθους την 1η Αυγούστου 2005, ώστε να ταυτίζεται με το μέγεθος που προβλέπεται στην προδιαγραφή της Οικονομικής Επιτροπής των Ηνωμένων Εθνών για την Ευρώπη (UN/ECE) FFV-50.
(2)
Προτάθηκε στην ομάδα εργασίας για τα ποιοτικά πρότυπα των γεωργικών προϊόντων η ενσωμάτωση, στην προδιαγραφή UN/ECE FFV-50, ενός κριτηρίου ωρίμανσης βασισμένου στην περιεκτικότητα σε ζάχαρη.
(3)
Γνωρίζοντας ότι το ελάχιστο μέγεθος αποτελεί επίσης κριτήριο ωρίμανσης, είναι σκόπιμο να εξεταστεί η δυνατότητα ενσωμάτωσης, με τον καλύτερο δυνατό τρόπο, των δύο αυτών κριτηρίων στην εμπορική προδιαγραφή που εφαρμόζεται στα μήλα.
(4)
Δεδομένου ότι η εξέταση αυτή πρέπει να καλύψει τουλάχιστον τρεις περιόδους εμπορίας, είναι σκόπιμο να αναβληθεί η εφαρμογή της μείωσης του μεγέθους για μετά την 1η Ιουνίου 2008 και να παραταθεί η ισχύς των μεταβατικών διατάξεων που αφορούν το μέγεθος μέχρι τις 31 Μαΐου 2008.
(5)
Πρέπει, ωστόσο, να προστατευθεί η δικαιολογημένη εμπιστοσύνη των εμπορευόμενων που είχαν συνάψει συμβάσεις βάσει της πεποίθησης ότι από 1ης Αυγούστου 2005 θα εφαρμόζονται οι νέες προδιαγραφές που προβλέπουν μείωση του μεγέθους.
(6)
Για λόγους σαφήνειας, πρέπει να διευκρινιστεί ότι όταν μια εμπορική ονομασία χρησιμοποιείται για την πώληση ενός προϊόντος, πρέπει να αναφέρεται και η ονομασία της ποικιλίας ή το συνώνυμό της.
(7)
Υπάρχουν ορισμένα σφάλματα στον κατάλογο των ποικιλιών που απαριθμούνται σε προσάρτημα της προδιαγραφής.
(8)
Ο κανονισμός (ΕΚ) αριθ. 85/2004 πρέπει να τροποποιηθεί αναλόγως.
(9)
Τα μέτρα που προβλέπονται στον παρόντα κανονισμό είναι σύμφωνα με τη γνώμη της επιτροπής διαχείρισης νωπών οπωροκηπευτικών,
ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
Άρθρο 1
Ο κανονισμός (ΕΚ) αριθ. 85/2004 τροποποιείται ως εξής:
1)
Στο άρθρο 2, στην εισαγωγική φράση, η ημερομηνία «31 Ιουλίου 2005» αντικαθίσταται από την ημερομηνία «31 Μαΐου 2008».
2)
Στο άρθρο 4, δεύτερο εδάφιο, η ημερομηνία «1η Αυγούστου 2005» αντικαθίσταται από την ημερομηνία «1η Ιουνίου 2008».
3)
Το παράρτημα τροποποιείται σύμφωνα με το παράρτημα του παρόντος κανονισμού.
Άρθρο 2
Ο παρών κανονισμός αρχίζει να ισχύει την 1η Αυγούστου 2005.
Ωστόσο, οι εμπορευόμενοι που είχαν συνάψει, πριν από την 1η Αυγούστου 2005, ικανοποιητικές κατά την κρίση των αρχών των κρατών μελών συμβάσεις βάσει του δευτέρου και τρίτου εδαφίου του σημείου III του παραρτήματος του κανονισμού (ΕΚ) αριθ. 85/2004, δύνανται να διαθέσουν στην αγορά τα μήλα που αποτελούν αντικείμενο των εν λόγω συμβάσεων σύμφωνα με τις διατάξεις των προαναφερόμενων εδαφίων.
Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
Βρυξέλλες, 28 Ιουλίου 2005.

Labels: 3
17